b'\n_START_ARTICLE_\nSherlock Holmes in skrivno oro\xc5\xbeje\n_START_SECTION_\nVsebina\n_START_PARAGRAPH_\nSherlock Holmes iz \xc5\xa0vice v Anglijo uspe\xc5\xa1no prepelje uglednega \xc5\xa1vicarskega znanstvenika, dr. Franza Tobela (William Post Jr.). To mu uspe kljub budnemu nadzoru nem\xc5\xa1ke tajne obve\xc5\xa1\xc4\x8devalne slu\xc5\xbebe Gestapo, ki mu jo uspe preslepiti z diverzijo, saj v Tobela in prodajalca knjig preoble\xc4\x8de dva Tobelova slu\xc5\xbeabnika, ki tako Gestapove agente potegneta za nos. Tobel v Anglijo prinese nov izum - Tobelov bombni sistem, ki bi utegnil biti zelo uporaben v boju. Ko se enkrat znajde v Londonu, odide Tobel obiskat svojo partnerko Charlotte Eberli (Kaaren Verne). Ko se od nje vra\xc4\x8da v Holmesovo stanovanje, ga skoraj ugrabijo pribo\xc4\x8dniki Holmesovega najve\xc4\x8djega sovra\xc5\xbenika, profesorja Moriartyja (Lionel Atwill). Moriarty je \xc5\xbeiv, \xc4\x8deprav so vsi mislili, da je \xc5\xbee mrtev, in sedaj sodeluje z nacisti\xc4\x8dno Nem\xc4\x8dijo._NEWLINE_Naslednji dan sledi demonstracija Tobelovega izuma, ki je velik uspeh, sploh v o\xc4\x8deh sira Reginalda Baileyja (Holmes Herbert) in predstavnikov britanskega ministrstva za zra\xc4\x8dni promet. Ko \xc5\xbeelijo od Tobela prevzeti formulo za njegov izum, pa se Tobel zapre in izjavi, da je resda pripravljen prodati svoje oro\xc5\xbeje Britancem, vendar \xc5\xbeeli le on vedeti skrivnost za njim. Tobel nato na skrivaj razdeli svoj izum na \xc5\xa1tiri dele in vsakega od delov v varstvo izro\xc4\x8di \xc5\xa1tirim \xc5\xa1vicarskim znanstvenikom, ki \xc5\xbeivijo v Londonu. Kmalu zatem Holmesa pokli\xc4\x8de in\xc5\xa1pektor Lestrade (Dennis Hoey) in ga obvesti, da je Tobel izginil. Ko Holmes in Watson obi\xc5\xa1\xc4\x8deta Tobelovo partnerko Charlotte Eberli, jima ta pove, da ji je dal v varstvo kodirano sporo\xc4\x8dilo, ki naj ga preda naprej Holmesu, \xc4\x8de se Tobelu kaj zgodi. Vendar pa sporo\xc4\x8dila ni ve\xc4\x8d v Charlottinem predalniku, saj ga je o\xc4\x8ditno ukradel Moriarty, zamaskiran v delavca, ki je k Charlotte pri\xc5\xa1el popravit lu\xc4\x8di._NEWLINE_Holmes se tako odpravi na lov za Moriartyjem, ki ga pripelje v delavnico Joeja Bradyja. Tam se znajde Holmes v dru\xc5\xbebi Moriartyja in \xc5\xa1e dveh njegovih pomo\xc4\x8dnikov, ki ga zve\xc5\xbeeta in skrijeta v ogromen kov\xc4\x8dek. Ko Moriartyjeva pomo\xc4\x8dnika kov\xc4\x8dek neseta po ulici, ju opazita Watson in Lestrade. Pomo\xc4\x8dnika se ju ustra\xc5\xa1ita in kov\xc4\x8dek pustita ter ste\xc4\x8deta stran. Watson in Lestrade odpreta kov\xc4\x8dek ter odkrijeta zvezanega Holmesa, ki pa se jima prito\xc5\xbei, da sta prenaglo prestra\xc5\xa1ila Moriartyjeva pomo\xc4\x8dnika, saj sta ta sunkovito vrgla kov\xc4\x8dek na tla in zbe\xc5\xbeala, zaradi \xc4\x8desar Holmesa boli glava._NEWLINE_Holmes in Watson se brez pravih dokazov vrneta v stanovanje Charlotte Eberli in s pomo\xc4\x8djo vrste kemijskih reakcij iz bloka papirjev znova izbezata sporo\xc4\x8dilo, ki ga je Holmesu napisal Tobel. Na sporo\xc4\x8dilu se pojavijo mo\xc5\xbeici, podobni tistim iz Doylove zgodbe Ple\xc5\xa1o\xc4\x8di mo\xc5\xbeici. Holmesu uspe ugotoviti kodo in razbrati pomen sporo\xc4\x8dila, ki je dejansko seznam imen in naslovov \xc5\xa1tirih znanstvenikov. Ko odidejo na prvi naslov, najdejo prvega znanstvenika mrtvega in policija jih obvesti, da so mrtva na\xc5\xa1li tudi drugega in tretjega znanstvenika. Tako ostane le \xc4\x8detrti, ki pa ga niti Holmes niti Moriarty nista uspela locirati, saj je Tobel pri \xc4\x8detrtem malce preme\xc5\xa1al kodo._NEWLINE_\xc4\x8cetrtega uspe prvi izslediti Holmes, ki se vanj tudi zamaskira, tako da ga potem Moriartyjevi pomo\xc4\x8dniki prepeljejo v Moriartyjevo utrdbo. Watson in Lestrade uspeta prebrati pot njihovega vozila (s pomo\xc4\x8djo Watsonove naprave, ki na cesti pu\xc5\xa1\xc4\x8da na prvi pogled nevidne sledi) in se pripeljeta k Moriartyjevi utrdbi malo za njimi. Medtem se med Moriartyjem in Holmesom \xc5\xbee razvname debata, kako bo Moriarty usmrtil Holmesa. Moriartyju pade na pamet plin, strup ali streljanje, vendar mu Holmes odvrne, da bo razo\xc4\x8daran, \xc4\x8de ga bo Moriarty na tak enostaven na\xc4\x8din ubil. Holmes mu tako pove, da \xc4\x8de bi bil on v Moriartyjevem polo\xc5\xbeaju, bi ga priklenil na posteljo in pustil da izkrvavi, saj \xc4\x8dlovek umre, \xc4\x8de izgubi ve\xc4\x8d kot pet litrov krvi._NEWLINE_Moriarty je nad Holmesovo idejo navdu\xc5\xa1en in Holmesa odvede v zadnji prostor svoje utrdbe, v kateri si je uredil pravcato ambulanto. Medtem ko Holmes le\xc5\xbei priklenjen na posteljo in \xc4\x8daka svojo smrt, Moriartyjeva pomo\xc4\x8dnika odvedeta Tobela na \xc4\x8doln, kjer jih prestre\xc5\xbeeta Watson in Lestrade. Ko se Watson in Lestrade podata v Moriartyjevo utrdbo, tam najdeta Holmesa in ga odve\xc5\xbeeta. Ravno ko so nameravali prijeti Moriartyja, se jim ta izmuzne skozi la\xc5\xbeno steno. Ko vsi mislijo, da je Moriarty skozi la\xc5\xbeno steno pobegnil v svobodo, odidejo. Vendar Holmes ostane in preseneti Moriartyja, ki ste\xc4\x8de skozi zadnja vrata in po stopnicah navzdol. Tam je imel Moriarty pripravljen mehanizem z vratci, ki bi se odprl in v globino in smrt pahnil vsakega njegovega zasledovalca. Tokrat ta na\xc4\x8drt ne uspe, saj je Holmes predtem namenoma odprl vratca, skozi katera tako v smrt omahne Moriarty.'